Vermiste man se branderplank gekryDie man word steeds vermis. (Foto: www.eastern-cape-info.co.za) ŉ Branderryer wat Dinsdag langs die kus by Chinsta, noord van Oos-Londen, vermis geraak het, se branderplank is intussen gekry. Craig Lambinon, woordvoerder van die Nasionale Seereddingsinstituut (NSRI), sê die 38-jarige man se branderplank het gister op die strand uitgespoel. “Daar was geen teken van die man nie en daar word steeds na hom gesoek,” sê Lambinon. “Dit lyk of daar bytmerke aan die plank is wat moontlik dié van ŉ haai kan wees. Dit word ondersoek.” Die NSRI en die Buffalo City-metroraad het intussen ŉ haaiwaarskuwing as voorsorgmaatreël aan swemmers, roeiers en branderryers gegee om ekstra waaksaam in die kusgebied tussen Oos-Londen en noord van Chinsta te wees. “Hoewel ŉ haaivoorval in hierdie vroeë stadium nie bevestig kan word nie, word die waarskuwing gedoen op die aanname dat die voorval dalk met ŉ haai verband kan hou en versigtigheid aan die dag gelê moet word,” sê Lambinon. Verskeie polisiebeamptes, lede van die honde- en die polisie se duikeenheid soek intussen na die vermiste man. ŉ Private helikopter wat deur ŉ plaaslike sakeman beskikbaar gestel is, ŉ reddingshelikopter van die Oos-Kaapse departement van gesondheid se nooddiens en vriende van die man in bote help die polisie met die soektog. Die NSRI het ŉ beroep gedoen op enigiemand wat Dinsdag omstreeks 11:00 in die omgewing van die Chinsta-strand was en enigiets opgemerk het wat moontlik met die saak verband kan hou, om met inligting na vore te kom. “Ons gedagtes is by die familie en vriende van die man in hierdie moeilike tyd,” het Lambinon gesê.